Indėlis

Indėlis – banke padėti pinigai, santaupos, viena iš investavimo priemonių, leidžianti taupyti, laikyti pinigus banke ir tokiu būdu uždirbti pinigų. Bankai paprastai žmonėms moka palūkanas už padėtus indėlius. Kuo ilgesnė indėlio trukmė, tuo didesnės palūkanos mokamos už padėtą indėlį.

Indėlis – siūlomas finansinis produktas klientams bankuose ir kredito unijose. Indėliai, kaip ir taupomosios sąskaitos paprastai yra apdrausti, ir todėl tai yra visiškai nerizikinga investicija. Indėliai nuo taupomųjų sąskaitų skiriasi vienu atžvilgiu – jie turi nustatyta terminą ir palūkanas. Praėjus nustatytam laikotarpiui klientas atsiima savo padėtus pinigus kartu su sukauptomis palūkanomis.

Indėlius priima visi Lietuvos bankai bei Lietuvos kredito unijos. Indėlių palūkanų dydis priklauso nuo indėlio trukmės, padėtos valiutos bei indėlio rūšies. Dauguma bankų turi nustatę minimalią indėlio sumą, kuri gali svyruoti nuo 100–500 Lt. Visos bankų už indėlius išmokėtos palūkanos Lietuvoje neapmokestinamos gyventojų pajamų mokesčiu. O pajamos iš parduotų akcijų, investicinių fondų ir obligacijų neapmokestinamos tik tada, jeigu asmuo šiuos vertybinius popierius išlaikė ilgiau nei vienerius metus.

Palūkanų normų gairės 

 Už stambesnius indėlius paprastai gaunamos didesnės palūkanos.
 Ilgesniam laikotarpiui padėti indėliai paprastai susilaukia didesnių palūkanų, išskyrus tuos atvejus, kai pelningumo kreivė apsiverčia (pvz., recesijos metu).
 Smulkesnės institucijos linkusios mokėti didesnes palūkanas
 Asmeniniams indėliams paprastai taikomos aukštesnės palūkanos palyginus su verslo indėliais.
 Neapdrausti bankai bei kredito unijos siūlo didesnes palūkanas.

Indėlių rūšys 
Pagrindinės indėlių rūšys – terminuotieji ir kaupiamieji indėliai. Už terminuotąjį indėlį klientui išmokamos nustatyto dydžio palūkanos arba termino pabaigoje, arba kiekvieną mėnesį. Už kaupiamąjį indėlį kiekvieną mėnesį palūkanos apskaičiuojamos ir pridedamos prie indėlio. Kitą mėnesį palūkanos skaičiuojamos jau nuo didesnės sumos. Taip pat gali būti atvirieji indėliai, iš kurio sąskaitos klientai gali paimti dalį lėšų arba papildyti indėlio sąskaitą nauju įnašu. Svarbiausios indėlio ypatybės – palūkanų dydis, jų apskaičiavimo ir išmokėjimo būdas. Palūkanų dydis priklauso nuo indėlio termino ir indėlio rūšies. Paprastai terminuotųjų indėlių palūkanos būna didesnės nei kaupiamųjų.

Terminuotasis indėlis 
Terminuotasis indėlis – pinigų laikymas banke nurodant konkrečią trukmę (pvz., 1 mėn., 3 mėn., 12 mėn.). Tai priemonė laisvoms lėšoms investuoti pasirinktą laikotarpį ir už tai gauti iš anksto žinomas palūkanas. Pasibaigus pasirinktam terminuotojo indėlio laikui, išmokamos priskaičiuotos palūkanos bei indėlis.

Privalumai:
 Daugelyje bankų terminuotojo indėlio palūkanos paprastai aukštesnės nei kaupiamojo.
 Galimybė investuoti labai trumpam laikui – net iki 1 mėn.

Trūkumai:
 Negalima nei papildyti, nei nutraukti prieš terminą, neprarandant jau sukauptų palūkanų.

Kaupiamasis indėlis 
Kaupiamasis indėlis – indėlių rūšis, skirta taupyti, kai sąskaitoje galite kaupti pinigus ją papildydami. Priskaičiuotos palūkanos kiekvieną mėnesį pervedamos į kaupiamojo indėlio sąskaitą ir kitą mėnesį palūkanos skaičiuojamos jau nuo didesnės sumos.

Privalumai:
 Bet kuriuo metu galima papildyti sąskaitą .
 Sutartais terminais iš anksto perspėjus galima paimti dalį indėlio sumos neprarandant jau sukauptų palūkanų.

Trūkumai:
 Palūkanos mokamos dažniausiai tik jei terminas ne trumpesnis nei 3–4 mėn.
 Dažnai palūkanos truputį mažesnės nei terminuotojo indėlio.

Einamasis indėlis 
Einamasis indėlis – pinigų laikymas banke nenurodant konkretaus termino. Tokio indėlio palūkanos būna mažesnės už terminuotojo indėlio palūkanas.

Nuorodos 

 indeliai.lt – Lietuvos bankų ir kredito unijų palūkanų normos

Vertybiniai popieriai